REGOLAMENT TAL-KUMMISSJONI (KE) Nru 1376/2007
tat-23 ta’ Novembru 2007
li jemenda r-Regolament (KE) Nru 304/2003 tal-Parlament Ewropew u tal-Kunsill dwar l-esportazzjoni u l-importazzjoni tal-kimiċi perikolużi
(Test b’relevanza għaż-ŻEE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament (KE) Nru 304/2003 tal-Parlament Ewropew u tal-Kunsill tat-28 ta’ Jannar 2003 dwar l-esportazzjoni u l-importazzjoni tal-kimiċi perikolużi (1), u partikolarment l-Artikolu 22(4) tiegħu,
Billi:
(1)
Ir-Regolament (KE) Nru 304/2003 jimplimenta l-Konvenzjoni ta' Rotterdam dwar il-Proċedura ta' Kunsens Infurmat minn Qabel (proċedura KIQ) għal Ċerti Kimiċi Perikolużi u pestiċidi fil-Kummerċ Internazzjonali, iffirmata fil-11 ta’ Settembru 1998 u approvata, f'isem il-Komunità, permezz tad-Deċiżjoni tal-Kunsill 2003/106/KE (2).
(2)
L-Anness I għar-Regolament (KE) Nru 304/2003 għandu jiġi emendat biex iqis l-azzjoni regolatorja li tittieħed fir-rigward ta' ċerti kimiċi skond id-Direttiva tal-Kunsill 76/769/KEE tas-27 ta’ Lulju 1976 dwar l-approssimizzazzjoni tal-liġijiet, regolazzjonijiet u dispożizzjonijiet amministrattivi ta' l-Istati Membri li jikkonċernaw ir-restrizzjonijiet u t-tqegħid fis-suq u l-użu ta' ċerti sustanzi u preparazzjonijiet perikolużi (3), id-Direttiva tal-Kunsill 91/414/KEE tal-15 ta’ Lulju 1991 li tikkonċerna t-tqegħid fis-suq ta' prodotti għall-protezzjoni tal-pjanti (4), id-Direttiva 98/8/KE tal Parlament Ewropew u tal-Kunsill tas-16 ta’ Frar 1998 rigward it-tqegħid fis-suq ta' prodotti bijoċidali (5) u ta' leġiżlazzjoni Komunitarja oħra. F'dawk il-każijiet fejn ir-restrizzjonijiet imposti permezz ta' dawn l-atti ma għandhomx jiġu implimentati sa data stabbilita aktar tard, sabiex jippermettu l-implimentazzjoni l-obbligi imposti bir-Regolament (KE) Nru 304/2003 ma għandhomx jibdew japplikaw qabel dawk id-dati.
(3)
Skond id-Direttiva 76/769/KEE, sulfonati tal-perfluworooktan (perfluorooctane sulfonates) huma ristretti ħafna għall-użu industrijali u għalhekk għandhom jiżdiedu mal-listi ta' kimiċi li hemm fil-Partijiet 1 u 2 ta' l-Anness I għar-Regolament (KE) Nru 304/2003.
(4)
Ġie deċiż li ma jiddaħħlux is-sustanzi dimethenamid, phosalone, alachlor, thiodicarb, oxydemethon-methyl, cadusafos, carbofuran, carbosulfan, haloxyfop-R bħala sustanzi attivi fl-Anness I għad-Direttiva 91/414/KEE, sabiex dawk is-sustanzi attivi jiġi pprojbiti għal użu bħala pestiċidi u għalhekk għandhom jiddaħħlu mal-listi ta' kimiċi li hemm fil-Partijiet 1 u 2 ta' l-Anness I għar-Regolament (KE) Nru 304/2003.
(5)
Ġie deċiż li ma jiddaħħlux carbaryl u trichlorfon bħala sustanzi attivi fl-Anness I għad-Direttiv 91/414/KEE u biex ma jiddaħħlux carbaryl u trichlorfon bħala sustanzi attivi fl-Anness I, IA jew IB għtad-Direttiva 98/8/KE bl-effett li dawk is-sustanzi attivi jiġu pprojbiti għall-użu fil-pestiċidi u għalhekk għandhom jiddaħħlu mal-listi ta' kimiċi li hemm fil-Partijiet 1 u 2 ta' l-Anness I għar-Regolament (KE) Nru 304/2003.
(6)
Ġie deċiż li ma jiddaħħalx malathion bħala sustanza attiva fl-Anness I għad-Direttiva 91/414/KEE sabiex din is-sustanza attiva tiġi pprojbita għall-użu fis-subkategorija ta' pestiċidi tal-grupp ta' prodotti għall-protezzjoni tal-pjanti u għalhekk għandha tiddaħħal mal-listi ta' kimiċi li hemm fil-Partijiet 1 u 2 ta' l-Anness I għar-Regolament (KE) Nru 304/2003.
(7)
Ġie deċiż li ma jiddaħħlux fenitrothion, dichlorvos, diazinon u diuron bħala sustanzi attivi fl-Anness I għad-Direttiva 91/414/KEE sabiex dawk is-sustanzi attivi jiġu pprojbiti għall-użu fis-subkategorija ta' pestiċidi tal-grupp ta' prodotti għall-protezzjoni tal-pjanti, u għalhekk għandhom jiżdiedu mal-Parti 1 l-Anness I għar-Regolament (KE) 304/2003, minkejja l-fatt li dawk is-sustanzi ġew identifikati u notifikati għal valutazzjoni skond id-Direttiva 98/8/KE u għaldaqstant jistgħu jibqgħu jiġu awtorizzati mill-Istati Membri sakemm tittieħed deċiżjoni skond dik id-Direttiva.
(8)
Id-Direttiva 91/414/KEE tipprovdi fl-Artikolu 8(2) għal terminu ta' żmien ta' 12-il sena li matulhom l-Istati Membri jitħallew jawtorizzaw it-tqegħid fis-suq ta' prodotti għall-protezzjoni tal-pjanti li fihom ċerti sustanzi attivi. Dak il-perjodu ta' żmien ġie estiż bir-Regolament tal-Kummissjoni (KE) Nru 2076/2002 tal-20 ta’ Novembru 2002 li jestendi it-terminu msemmi f' l-Artikolu 8(2) tad-Direttiva tal-Kunsill 91/414/KEE u dwar in-nuqqas ta' inklużjoni ta' xi sustanzi attivi f'L-Anness I għal dik id-Direttiva u l-irtirar ta' awtorizzazjonijiet għall-prodotti għall-protezzjoni tal-pjanti li fihom dawn is-sustanzi (6). Madankollu, peress li ma ġiet adottata l-ebda direttiva li tinkludi s-sustanzi attivi azinphos-methyl u vinclozolin fl-Anness I għad-Direttiva 91/414/KEE qabel id-data ta' l-iskadenza tal-perjodu definit għal dawk is-sostanzi, l-Istati Membri sa mill-1 ta’ Jannar 2007 kellhom jirtiraw l-awtorizzazzjonijiet nazzjonali għall-prodotti għall-protezzjoni tal-pjanti li fihom dawk is-sustanzi. Bħala riżultat għaldaqstant is-sustanzi attivi azinphos-methyl u vinclozolin huma pprojbiti għall-użu fil-pestiċidi u għalhekk għandhom jiżdiedu mal-lista ta' kimiċi li hemm fil-Parti 1 ta' l-Anness I għar-Regolament (KE) Nru 304/2003.
(9)
L-Anness I għar-Regolament (KE) Nru 304/2003 għaldaqstant għandu jiġi emendat.
(10)
Il-miżuri provduti f'dan ir-Regolament huma skond l-opinjoni tal-Kumitat stabbilit bis-saħħa ta' l-Artikolu 29 tad-Direttiva 67/548/KEE,
ADOTTAT DAN IR-REGOLAMENT:
Artikolu 1
L-Anness I għar-Regolament (KE) Nru 304/2003 huwa emendat skond l-Anness għal dan ir-Regolament.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 23 ta’ Novembru 2007.